b'\n_START_ARTICLE_\nInntektseffekt\n_START_PARAGRAPH_\nInntektseffekten er i konsumentteori endringen i konsumsammensetning ved en prisendring p\xc3\xa5 et gode som skyldes at en prisendring vil f\xc3\xb8re til endringer i konsumentens kj\xc3\xb8pekraft (alt annet like). En prisendring p\xc3\xa5 et gode f\xc3\xb8rer ogs\xc3\xa5 alt annet like til at det relative prisforholdet mellom dette godet og andre goder endres. Effekten som endringen i prisforhold har p\xc3\xa5 konsumsammensetningen, kalles substitusjonseffekten._NEWLINE_G\xc3\xa5r prisen p\xc3\xa5 et gode ned, viser inntektseffekten til at konsumenten n\xc3\xa5 er rikere enn f\xc3\xb8r, alt annet like, for konsumenten kan n\xc3\xa5 konsumere mer av begge goder. Det motsatte er tilfelle om prisen p\xc3\xa5 et gode g\xc3\xa5r opp \xe2\x80\x93 konsumenten er n\xc3\xa5 fattigere enn tidligere fordi den ikke kan konsumere like mye av begge goder som f\xc3\xb8r._NEWLINE_Hvis prisen p\xc3\xa5 et gode g\xc3\xa5r ned, viser substitusjonseffekten til den endringen i konsum som skyldes at dette godet n\xc3\xa5 blir billigere relativt til andre goder; g\xc3\xa5r prisen opp, er substitusjonseffekten endringen i konsum som skyldes at godet n\xc3\xa5 er relativt dyrere enn andre goder sammenlignet med tidligere. Gitt at godene f\xc3\xb8lger loven om ettersp\xc3\xb8rsel (er alminnelige goder), trekker derfor substitusjonseffekten i retning av at det konsumeres mer av det godet som er blitt relativt billigere (alt annet like).'